|  |  |
| --- | --- |
|  |  |

**Keskkonnamõju hindamise algatamata jätmise otsus**

**Kungla sadama süvendamiseks.**

Keskkonnaametis on menetluses Mittetulundusühingu Kungla Sadam (registrikood 80300868) vee erikasutusloa taotlus (edaspidi *taotlus*) Kungla sadama süvendamiseks mahus kuni 6000 m3. Veeseaduse § 8 lg 2 p-i 6 kohaselt on vee erikasutusluba vajalik, kui toimub veekogu, mille veepeegli pindala on üks hektar või suurem, süvendamine või sellise veekogu põhja pinnase paigaldamine.

Vastavalt veeseaduse § 9 lg-le 5 annab vee erikasutusloa Keskkonnaamet. Keskkonnamõju hindamise ja keskkonnajuhtimissüsteemi seaduse (edaspidi *KeHJS*) § 6 lg 2 p-i 18 ja lg-e 3, KeHJS § 6 lg-e 4 alusel kehtestatud Vabariigi Valitsuse 29.08.2005. a määruse nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu” § 11 p 7 ning KeHJS § 11 lg-te 2 ja 4 kohaselt annab Keskkonnaamet otsustajana eelhinnangu selle kohta, kas kavandatav tegevus võib eeldatavalt kaasa tuua olulise keskkonnamõju või mitte ning otsustab keskkonnamõju hindamise algatamise vajalikkuse üle. KeHJS § 9 kohaselt on otsustaja tegevusloa andja. Seega on Keskkonnaamet otsustajaks KeHJS tähenduses.

**I EELHINNANG:**

Kavandatava tegevuse keskkonnamõju olulisuse eelhinnang on antud lähtudes KeHJS § 6 lg 3 kriteeriumitest:

**1. Tegevuse ala ja selle lähiümbruse keskkonnatingimused**

* 1. **Maakasutus**

Kungla sadam (edaspidi ka *sadam*) asub Kõiguste lahe läänekaldal, Kungla sadama kinnistul, Kungla külas, Valjala vallas Saaremaal 100% tootmismaa sihtotstarbega kinnistul (kinnistu katastritunnus: 85801:005:0281). Sadama koordinaadid on 58º 21' 48,13" ja 22º 57' 16,99". Sadama ametlik süvis on 0,7 meetrit (tegelik sügavus 1,5 m), süvendatud faarvaatri laiuseks 20 meetrit. Faarvaatri pikkus 125 m on vähim vőimalikest, süvendatud on nii pikalt, et saaks loodusliku sügavuseni 1,8 m. Sadamat saavad kasutada väikelaevad, svertjahid ja kalapaadid (laevad).

* 1. **Alal esinevad loodusvarad, nende omadused ja taastumisvõime ning loodus­keskkonna vastupanuvõime**

Sadama süvendamiseks ei kasutata saare loodusvarasid ega tekitata lähiümbruse keskkonnale kahju. Sadama akvatooriumis ei esine loodusvarasid kasutataval kujul.

* 1. **Märgalade, randade ja kallaste, pinnavormide, metsade, kaitstavate loodus­objektide, sealhulgas Natura 2000 võrgustiku alade vastupanuvõime**

Kungla sadama akvatoorium asub valdavas osas Kahtla-Kübassaare hoiualal (ka Kahtla-Kübassaare linnu- ja loodusalal). Kahtla-Kübassaare hoiuala, pindala 13 440 ha, sellest veeala 10 493 ha. Asutatud 2007. aastal veealuste liivamadalate, liivaste ja mudaste pagurannikute, rannikulõugaste, laiade madalate lahtede, karide, esmaste rannavallide, püsitaimekattega kivirandade, väikesaarte ning laidude, rannaniitude, kadastike, lubjarikka pinnasega kuivade niitude, loodude, sinihelmikakoosluste, puisniitude, lääne-mõõkrohuga lubjarikaste madalsoode, liigirikaste madalsoode, vanade loodusmetsade, vanade laialehiste metsade, soostuvate ja soo-lehtmetsade kui elupaikade kaitseks, aga ka tuttpüti, hallpõsk-püti, sarvikpüti, kühmnokk-luige, väikeluige, hallhane, valgepõsk-lagle, viupardi, rääkspardi, sinikael-pardi, soopardi, rägapardi, luitsnokk-pardi, punapea-vardi, tuttvardi, haha, auli, tõmmuvaera, sõtka, väikekoskla, rohukoskla, jääkoskla, roo-loorkulli, laugu, sookure, naaskelnoka, liivatülli, kiivitaja, niidurüdi, mustsaba-vigle, punajalg-tildri, väikekajaka, naerukajaka, kalakajaka, tõmmukajaka, räusktiiru, tutt-tiiru, jõgitiiru, randtiiru, väiketiiru, nõmmelõokese, vööt-põõsalinnu ja punaselg-õgija elupaikade kaitseks.

Konkreetsetest linnuliikidest on tööde teostamise alal inventeeritud väikeluik (2007-2015 14-60 isendit; mitteregulaarne ööbimis- ja toitumiskoht). Sadama läheduses asuvatel laidudel (Variku saar, Kunnati laid) pesitseb 2014. a väikeste meresaarte haudelinnustiku aruande põhjal randtiir (ca 130 paari) ja teised hilispesitsejad (nt tuttvart ca 230 paari), lisaks veel erinevad kajakad.

**1.4 Alad, kus õigusaktidega kehtestatud nõudeid on ületatud**

Kavandatava tegevuse maa-ala piires puuduvad teadaolevalt sellised alad, kus õigusaktidega kehtestatud nõudeid on ületatud.

* 1. **Maareformi seaduse tähenduses tiheasutusega alade ning ajaloo-, kultuuri- või arheoloogilise väärtusega alade vastupanuvõime**

Sadama territoorium asub hajaasustusalal, kus sadamast 100 - 300 m raadiuses lääne ja lõunasuunal asuvad üksikud majapidamised. Sadama akvatoorium asub suhteliselt kinniste Kõiguste ja Kunnati lahtede piiril. Sadamas ja selle lähiümbruses vähemalt 1000 m raadiuses puuduvad ajaloo-, kultuuri- või arheoloogilise väärtusega alad.

**2. Tegevuse iseloom, kaasa arvatud selle tehnoloogiline tase**

Vee erikasutusega seotud tegevuseks on sadama süvendamine kuni -2,0 meetrini, kuna faarvaater ja akvatoorium on osaliselt setteid täis kogunenud. Süvendamine toimub sadamale määratud akvatooriumi piires mahus kuni 6000 m3. Süvendatud pinnas ladustatakse maismaal. Süvendustöid tehakse ekskavaatoriga või ujuvsüvendajaga.

Vee erikasutuse piirkonna koordinaadid on:

58º 21' 48,13" 22º 57' 16,99"

58º 21' 50,66" 22º 57` 23,15"

58º 21'50,33 " 22º 57' 24,25"

58º 21' 47,25" 22º 57' 19,19"

58º 21' 46,8" 22º 57' 19,39"

58º 21' 45,68" 22º 57' 18,28"

58º 21' 46,35" 22º 57' 15,50".

* 1. **Loodusvarade kasutamine**

Sadama süvendamise käigus toimub vee erikasutus, selle kirjeldus (sh tehnoloogia kasutus) on antud eelmises punktis.

* 1. **Jäätme- ja energiamahukus**

Vee erikasutusega seotud tööde käigus tekkivaid jäätmeid käideldakse jäätmeseaduses sätestatud korras. Süvendatud pinnas ladustatakse vastavalt punktis 2 kirjeldatule.

**2.3. Lähipiirkonna teised tegevused**

Sadama territoorium on väike ja kompaktne, selle vahetus läheduses asuvad üksikud eramajad. Märkimisväärset majandustegevust (tootmine, äri jne) lähipiirkonnas ei toimu.

**3. Tegevusega kaasnevatest tagajärjed**

* 1. **Vesi ja pinnas**

Süvendusmaterjali moodustavad peamiselt kruus ja savi, mille eemaldamisel võib sadamaga piirneval merealal suureneda heljumikontsentratsioon, mis omakorda mõjutab veekvaliteeti. Kõiguste laht on kudemiseks sobiv eelkõige ahvenale, kes alustab kudemist aprilli keskel. Ahvena larvid kooruvad juuni alguseks. Teistest liikidest esineb piirkonnas arvukalt särge ja hõbekokre. **Tagamaks kevadist kuderahu tuleb süvendustööd peatada kevadisel kudeajal 15.aprillist kuni 15.juunini.**

Planeeritavate tööde läheduses puudub avalik supelrand, mille puhul vee kvaliteedi mõjutamine võiks olla oluline selle kasutajatele. Süvendatava pinnase näol on tegemist looduslikult puhta materjaliga, mis ei sea selle paigaldamisele erinõudeid.

Sadama süvendamine ei avalda olulist mõju rannalähedasel alal hüdrodünaamilisele režiimile, mis omakorda võiks põhjustada ümberkaudsete randade olulisi muutusi. Vee erikasutusega seotud tööd on sobivate ilmastikutingimuste korral teostatavad lühikese ajaperioodi jooksul (ca 2-4 nädalat), mistõttu on vee erikasutuse mõju kokkuvõttes lokaalne ning lühiajaline.

Arvestades tööde väikest mahtu ning lokaalset mõju puudub ka vajadus vee erikasutuse järgse seire teostamiseks.

* 1. **Õhu saastatus**

Sadama süvendamise käigus toimuv vee erikasutus ei põhjusta pöördumatuid muutusi õhukvaliteedi osas antud piirkonnas. Vähene mõju ümbritsevale keskkonnale võib avalduda eelkõige ehitamisel ja ekspluatatsioonil mõningase õhusaaste (süvendustehnika ja sõiduautode heitgaasid) näol.

* 1. **Jäätmeteke**

Sadamas toimuva vee erikasutusega seotud tööde käigus tekkivaid jäätmeid käideldakse jäätmeseaduses sätestatud korras.

**3.4. Müra**

Tegevusega võib kaasneda müra, kuid eeldatavalt ei ületa müratase kinnistu piiril sätestatud piirmäärasid müra osas, mistõttu ei teki negatiivset mõju piirkonna elanikele. Kuna sadam asub Kahtla-Kübassaare hoiuala, mille kaitse-eesmärgiks on mitmesuguste linnuliikide ja nende elupaikade kaitse, siis tuleb süvendamistöid ja süvendatud materjali ladustamist teha väljaspool lindude pesitsusaega, et vältida kaitsealuste liikide olulist häirimist pesitsusajal (01. aprillist kuni 15 juulini).

**3.5. Vibratsioon**

Eeldatavalt ei kaasne tegevusega vibratsiooni, mis põhjustaks olulisi muutusi antud piirkonnas.

**3.5. Valgus, soojus, kiirgus ja lõhn**

Valguse, soojuse, kiirguse ja lõhna reostust kai rekonstrueerimise käigus ümbruskonnale ei kaasne.

**4. Tegevusega kaasnevate avariiolukordade esinemise võimalikkus**

Sadamas kavandatud tööde puhul on avariiolukordade teke võimalik peamiselt süvendustöödega seotud tegevuste käigus. Nimetatud töö käigus on teoreetilisteks võimalusteks kasutatava tehnikaga (ekskavaator või ujuvsüvendaja) toimuv avarii: kokkupõrge, kütuse ja õli leke, tulekahju. Nimetatud sündmuste esinemise tõenäosus on suhteliselt väike, sest üldine liiklus piirkonnas on väike. Eeldus heast koostööst ja ladusast info liikumisest töödel osalevate inimeste vahel ning töökorras tehnika kasutamisest aitab vähendada kõikvõimalikke avariisid ja nendest tulenevat kahjulikku mõju. Töökorras tehnika kasutamisel ei ole tõenäoline õlireostuse tekkimine ja seeläbi ümbritseva maastiku ja vee kahjustamine.

**5. Kavandatava tegevuse eeldatavast mõjust Natura 2000 võrgustiku alale**

Eeltoodust nähtub, et kavandatav vee erikasutus ei põhjusta negatiivset mõju Natura 2000 alale juhul, kui võetakse kasutusele negatiivset mõju vältivad meetmed. Kuna sadam asub Kahtla-Kübassaare hoiualal, mille kaitse-eesmärgiks on mitmesuguste linnuliikide ja nende elupaikade kaitse, siis tuleb süvendamistöid ja materjali ladustamist teha väljaspool lindude pesitsusaega, et vältida kaitsealuste liikide olulist häirimist pesitsusajal (01. aprillist kuni 15 juulini).

**5.1. Kavandatava tegevuse eeldatav mõju mõnele muule kaitstavale loodusobjektile**

Vastavalt taotluses toodud infole ja arvestades tööde asukohta, ei ulatu kavandatud tegevuse mõju mõnele muule kaitstavale loodusobjektile.

**6. KeHJS § 6 lg 3 punktides 1–41 nimetatuga kaasneva mõju suurus, ruumiline ulatus, kestus, sagedust ja pöörduvus, toime, kumulatiivsus ja piiriülene mõju ning mõju ilmnemise tõenäosus**

Keskkonnaameti hinnangul puudub kavandataval tegevusel oluline keskkonnamõju, kuna:

1. - kavandatav tegevus ei mõjuta kaitsealasid, kaitstavate liikide elupaikasid ega Natura 2000 võrgustiku alasid juhul arvestatakse vee erikasutusloas kehtestatavate nõuete ja tingimustega;

- eelhindamise tulemusena selgus, et taotletava tegevuse tulemusel ei teki olulist mõju veekeskkonnale sh merepõhja elustikule, kalastikule ja linnustikule juhul arvestatakse vee erikasutusloas kehtestatavate nõuete ja tingimustega;

- eelhindamise tulemusena selgus olulise kumulatiivse mõju puudumine;

1. - seega puudub kavandataval tegevusel eeldatavalt oluline keskkonnamõju.

**II. MENETLUSOSALISE ÄRAKUULAMINE**

Keskkonnaamet teavitas keskkonnamõju hindamise algatamata jätmise otsuse valmimisest vee erikasutusloa taotlusele ametlikus veebiväljaandes Ametlikud Teadaanded …03.2016 ning edastas eelnõu ka taotluse esitajale. Eelnõuga oli võimalik tutvuda kahe nädala jooksul alates teate ilmumisest Ametlikes Teadaannetes.

**III. OTSUSTUS**

Lähtudes eelnevast ning tuginedes KeHJS § 3, § 6 lg 2 p 18 ja lg 3, § 9, § 11 lg 2 ja 4, veeseaduse § 9 lg 5, määruse nr 224 § 11 p 7 ning Keskkonnaameti peadirektori 05.06.2009 käskkirjast nr 1-4/117:

1. Kavandatud tegevusega ei kaasne olulist keskkonnamõju, mistõttu Keskkonnaamet ei algata keskkonnamõju hindamist Mittetulundusühingu Kungla Sadam(registrikood 80300868) vee erikasutusloa taotlusele.
2. Keskkonnamõju hindamise menetlusi ei liideta.
3. Täiendavad keskkonnauuringud ei ole vajalikud.